Komission lausunto EY:n perustamissopimuksen 251 artiklan 2 kohdan c) alakohdan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston asetukseksi toimenpiteistä trooppisten metsien ja muiden metsien säilyttämisen ja kestävän hoidon edistämiseksi kehitysmaissa, komission ehdotusta muuttava EY:n perustamissopimuksen 250 artiklan 2 nojalla esittämä /* KOM/2000/0308 lopull. - COD 99/0015 */





KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON ASETUKSEKSI toimenpiteistä trooppisten metsien ja muiden metsien säilyttämisen ja kestävän hoidon edistämiseksi kehitysmaissa KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 1. Johdanto EY:n perustamissopimuksen 251 artiklan 2 kohdan c alakohdassa määrätään, että komissio antaa Euroopan parlamentin toisessa käsittelyssä ehdottamista tarkistuksista lausunnon. Komissio antaa jäljempänä lausuntonsa parlamentin ehdottamista 12 tarkistuksesta. 2. Taustaa a) Komissio toimitti asetusehdotuksensa (KOM(1999) 41 lopullinen) - 1999/015 (COD) neuvostolle ja Euroopan parlamentille 3. helmikuuta 1999. b) Talous- ja sosiaalikomitea antoi lausuntonsa 7. heinäkuuta 1999. c) Alueiden komitea ilmoitti neuvostolle, ettei se anna ehdotuksesta lausuntoa. d) Euroopan parlamentti hyväksyi komission ehdotuksen ensimmäisessä käsittelyssä 5. toukokuuta 1999 ehdotettuaan siihen 34 tarkistusta. e) Komissio hyväksyi 9. helmikuuta 2000 perustamissopimuksen 250 artiklan 2 kohdan mukaisen muutetun päätösehdotuksen, johon se oli sisällyttänyt parlamentin ehdottamista 34 tarkistuksesta 19 kokonaan tai osittain (KOM(2000) 54). f) Neuvosto vahvisti yhteisen kantansa 16. joulukuuta 1999. g) Euroopan parlamentti hyväksyi toisessa käsittelyssä 14. maaliskuuta 2000 myönteisen päätöslauselman, jossa yhteiseen kantaan ehdotettiin 12 tarkistusta. 3. Komission ehdotuksen tarkoitus Ehdotettu asetus perustuu perustamissopimuksen 175 ja 179 artiklaan ja siitä tulee merkittävä väline, jolla yhteisö voi täyttää sitoumuksensa säilyttää ja hoitaa metsiä kestävän kehityksen periaatteiden mukaisesti. Asetuksen avulla varmistetaan 20 päivänä joulukuuta 1995 annetun ja 31 päivään joulukuuta 1999 voimassa olleen neuvoston asetuksen (EY) N:o 3062/95 [1] mukaisesti toteutettujen toimien jatkuminen. Ehdotetussa oikeudellisessa välineessä otetaan huomioon yhteisössä tapahtunut asiaa koskeva kehitys, hallitustenvälisessä metsäpaneelissa / hallitustenvälisessä metsäfoorumissa käydyn metsiä koskevan kansainvälisen keskustelun tulokset, metsäalan kehitys ja vuosina 1995-1999 voimassa olleen asetuksen soveltamisesta saadut kokemukset. [1] EYVL L 327, vol. 38, 30.12.1995. 4. Komission lausunto Euroopan parlamentin ehdottamista tarkistuksista 4.1. Komission hyväksymät tarkistukset * Komissio hyväksyy tarkistukset 4, 7, 9 ja 10. Tarkistukset 4 ja 7 koskevat vähäisiä tekstin muotoiluun liittyviä parannuksia, kun taas tarkistuksessa 10 (jota neuvosto myös tukee) edellytetään, että parlamentille ilmoitettaisiin asetuksen mukaisesti rahoitettavia toimintoja koskevista vuotuisista suuntaviivoista. Tarkistuksessa 9 määritellään 249 miljoonan euron rahoituspuitteet (seitsemäksi vuodeksi). Tämä luku on hyväksyttävissä oleva neuvoston ja parlamentin alkuperäisten ehdotusten välinen kompromissi. * Jotkin muut tarkistukset, kuten tarkistukset 11 ja 13 voidaan periaatteessa hyväksyä, mutta niitä on muotoiltava jonkin verran uudelleen. Tämä koskee parlamentin ehdottamaa jaettua komitologiajärjestelyä, jossa asetuksen täytäntöönpanoa koskeviin vuotuisiin suuntaviivoihin sovellettaisiin hallintomenettelyä, kun taas yli 2 miljoonan euron hankkeiden hyväksyminen edellyttäisi neuvoa-antavaa menettelyä. Nykyisessä muodossaan näiden kahden tarkistuksen sisältämät säännökset ovat jossain määrin päällekkäisiä. Komissio pitää parempana jaettua komitologiaa koskeva sanamuotoa, joka on hyväksytty rinnakkaisessa ehdotuksessa asetukseksi ympäristöulottuvuuden sisällyttämisestä kehitysmaiden kehitysprosessiin. 4.2. Tarkistukset, joita komissio ei ole hyväksynyt * Tarkistuksessa 1 yhtä johdanto-osan kappaleista laajennetaan tarpeettomalla viittauksella huomattavaan rahoitustarpeeseen ja ympäristökatastrofeihin. Tarkistusta ei pidetä yhteisön lainsäädännön laatimista koskevien yhteisesti hyväksyttyjen suuntaviivojen mukaisena. * Tarkistus 2 katsotaan turhaksi, koska sen aihe sisältyy yhteisen kannan 4 artiklan 1 kohdan a alakohtaan, 4 artiklan 3 kohdan 3 luetelmakohtaan ja 4 artiklan 5 kohtaan. * Tarkistus 3, joka koskee koordinointia, katsotaan turhaksi, koska sen aihe sisältyy yhteisen kannan 4 artiklan 3 kohdan 5 luetelmakohtaan ja 6 artiklan 5 kohtaan. * Tarkistuksessa 5 todetaan, että hankkeita ei pitäisi rahoittaa, jos niiden vaikutuksia on syytä "vakavasti epäillä". Komissio katsoo, että ilmaus "vakavasti epäillä" on subjektiivinen, eikä sovellu käytettäväksi asetuksessa. Lisäksi 4 artiklan 5 kohdassa mainitut ympäristövaikutusten arvioinnit johtavat siihen, että hankkeita ei rahoiteta, jos niillä on mahdollisesti kielteisiä vaikutuksia. * Tarkistuksessa 6 edellytetään, että arvioinnissa otetaan huomioon paikallisen väestön näkemykset. Vaikka komissio ei vastusta tarkistuksen henkeä, sitä pidetään turhana, koska tätä aihetta käsitellään kattavammin 11 artiklan 2 kohdassa. Lisäksi tarkistus on väärässä paikassa, koska siinä arviointi otetaan esille hankkeiden suunnittelua koskevassa artiklassa. * Tarkistus 8 pankkitakuita koskevan vaatimuksen mahdollisesta poistamisesta katsotaan tarpeettomaksi, koska pankkitakuita vaaditaan nyt vain hallituksista riippumattomille järjestöille maksetuista yli 1 miljoonan euron ennakkomaksuista. Periaatteen vuoksi ja ajatellen hallinnon yksinkertaistamista komissio katsoo myös, että erityistapauksia koskeviin asetuksiin ei ole asianmukaista sisällyttää erityisiä rahoitusta koskevia säännöksiä. Samansisältöistä tarkistusta rinnakkaiseen ehdotukseen asetukseksi ympäristöulottuvuuden sisällyttämisestä kehitysmaiden kehitysprosessiin parlamentti ei hyväksynyt toisessa käsittelyssä. 5. Yhteenveto EY:n perustamissopimuksen 250 (2) artiklan mukaisesti komissio tarkistaa ehdotuksensa ylläolevan mukaisesti.